WINMED บวก 6% หลังโชว์งบ Q2 โต 3 เท่า รับรายได้ “โควิด” พุ่ง
WINMED บวกต่อ 6% หลังโชว์กำไรไตรมาส 2/65 โต 292% ส่วนรายได้แตะ 191.66 ล้านบาท รับผลิตภัณฑ์-บริการกลุ่มคัดกรองโควิด-19 หนุน คาดครึ่งปีหลังเติบโตเด่น เตรียมออกผลิตภัณฑ์ใหม่ ส.ค.นี้
WINMED บวกต่อ 6% หลังโชว์กำไรไตรมาส 2/65 โต 292% ส่วนรายได้แตะ 191.66 ล้านบาท รับผลิตภัณฑ์-บริการกลุ่มคัดกรองโควิด-19 หนุน คาดครึ่งปีหลังเติบโตเด่น เตรียมออกผลิตภัณฑ์ใหม่ ส.ค.นี้
8 ส.ค. 2565

ผู้สื่อข่าวรายงานว่า วันนี้ (8 ส.ค.65) ราคาหุ้น บริษัท วินเนอร์ยี่ เมดิคอล จำกัด (มหาชน) หรือ WINMED ณ เวลา 11:41 น. อยู่ที่ระดับ 4.74 บาท บวก 0.28 บาท หรือ 6.28% สูงสุดที่ระดับ 5.00 บาท ต่ำสุดที่ระดับ 4.62 บาท ด้วยมูลค่าการซื้อขาย 9.6 ล้านบาท

นายนันทิยะ ดารกานนท์ ประธานเจ้าหน้าที่บริหาร บริษัท วินเนอร์ยี่ เมดิคอล จำกัด (มหาชน) หรือ WINMED ผู้นำเข้า และจำหน่ายเครื่องมือ และชุดอุปกรณ์ สำหรับการเก็บการตรวจวิเคราะห์ วินิจฉัย และการบำบัดรักษาทางการแพทย์ เปิดเผยว่า ผลประกอบการไตรมาส 2/2565 บริษัทมีรายได้รวม 191.66 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 116.36 ล้านบาท หรือเพิ่มขึ้น 65% และมีกำไรสุทธิ 15.31 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 3.91 ล้านบาท หรือเพิ่มขึ้น 292 %
ขณะที่ ผลประกอบการครึ่งปีแรก 2565  บริษัทมีรายได้รวม 347.93  ล้านบาท เพิ่มขึ้นจากช่วงเดียวกันปีก่อนที่มีรายได้รวม 235.32 ล้านบาท จำนวน 112.61 ล้านบาท หรือเพิ่มขึ้น  48 % และมีกำไรสุทธิ  27.89 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 14.47 ล้านบาท จำนวน 13.42  ล้านบาท หรือเพิ่มขึ้น 93 %
ทั้งนี้ ผลประกอบการไตรมาส 2/2565 ในส่วนรายได้และกำไรปรับตัวดีขึ้นจากยอดขายผลิตภัณฑ์ชุดตรวจโควิด-19 แบบเร่งด่วน (ATK) และรายได้จากการให้บริการห้องปฏิบัติการมาตรฐานการตรวจหาสารพันธุกรรมของไวรัส ระบบ Real Time  (RT-PCR) ที่เพิ่มสูงขึ้นจากการแพร่ระบาดของโรคโควิด 19 ที่ยังมีอยู่
ทั้งนี้ ประกอบกับ ภาครัฐมีการประกาศผ่อนคลายมาตรการป้องกันและควบคุมการแพร่ระบาดของโรคโควิด-19 ในไตรมาส 2/2565 ซึ่งประชาชนมั่นใจใช้บริการตรวจสุขภาพเพิ่มขึ้น ส่งผลให้รายได้จากการขายผลิตภัณฑ์ชุดตรวจคัดกรองมะเร็งปากมดลูกให้แก่โครงการ สปสช. (สำนักงานหลักประกันสุขภาพแห่งชาติ) และกลุ่มลูกค้าโรงพยาบาลเพิ่มขึ้น ผลักดันให้รายได้กลุ่มผลิตภัณฑ์สุขภาพสตรีเติบโตอย่างต่อเนื่อง
สำหรับทิศทางธุรกิจช่วงครึ่งปีหลังปี 2565 คาดว่ามีแนวโน้มเติบโตโดดเด่น เนื่องจากเป็นช่วงไฮซีซั่นของธุรกิจ เตรียมออกผลิตภัณฑ์ใหม่ ชุดตรวจคัดกรองมะเร็งปากมดลูกและโรคติดต่อทางเพศสัมพันธ์ด้วยตนเอง (HPV &amp; STDs Self-Collect) สำหรับผู้หญิงและผู้ชายภายใต้ชื่อผลิตภัณฑ์ “AVA” โดยสามารถนำเชื้อส่งตรวจวิเคราะห์หาการติดเชื้อไวรัส HPV mRNA กับคลินิกเทคนิคทางการแพทย์ WINMED  ทราบผลภายใน 5-7 วัน
ขณะนี้อยู่ระหว่างประชาสัมพันธ์ให้ความรู้เกี่ยวกับผลิตภัณฑ์และเร่งพัฒนาช่องทางการจัดจำหน่ายทั้งในส่วนออนไลน์ และ ออฟไลน์ผ่านทางช่องทางการจำหน่ายต่างๆ อาทิ ร้านขายยา กลุ่มตัวแทนจัดจำหน่าย เพื่อให้สามารถเข้าถึงกลุ่มลูกค้าเป้าหมายได้ครอบคลุมทั่วประเทศ  ซึ่งคาดว่าจะเปิดตัวผลิตภัณฑ์และบริการในเดือนสิงหาคม 2565
อีกทั้ง ธุรกิจกลุ่มผลิตภัณฑ์ธนาคารโลหิตและความปลอดภัยโลหิต หลังออกให้บริการศูนย์บริจาคโลหิตเคลื่อนที่ ณ โรงพยาบาลราชวิถี และ โรงพยาบาลพระปิ่นเกล้า ได้รับกระแสตอบรับที่ดี  เตรียมแผนขยายหน่วยเครือข่ายเพิ่มเติม รองรับปริมาณความต้องการใช้โลหิตที่สูงขึ้น
“อย่างไรก็ตาม บริษัทมุ่งมั่นพัฒนาและจัดหาสินค้านวัตกรรมทางการแพทย์เพิ่มเติมเข้ามาอย่างต่อเนื่อง ให้สอดรับกับสถานการณ์ในประเทศ ตอบโจทย์และรองรับความต้องการด้านสุขภาพของกลุ่มลูกค้า B2B และ B2C  เป็นปัจจัยสนับสนุนผลักดันรายได้รวมของบริษัทเติบโตตามเป้าหมายที่วางไว้”  นายนันทิยะ กล่าว